En patrulje rykket ut til en privatadresse i sentrum av Halden etter en bekymringsmelding rett før klokken 14 onsdag.

På grunn av meldingens innhold var politiet bevæpnet på oppdraget, sier politiinspektør Olav Unnestad, leder av Felles enhet for operativ tjeneste i Øst politidistrikt til NRK.

– Da patruljen kom frem oppstod umiddelbart det de oppfattet som en truende situasjon, og de løsnet derfor skudd. Som følge av det ble en kvinne i 30-årene truffet i låret, sier Unnestad.

Kvinnen ble tatt hånd om av helsepersonell og sendt i ambulanse til Sykehuset Østfold Kalnes. Politiet har per nå ingen opplysninger om skadeomfanget.

Politiet vil foreløpig ikke kommentere hva bekymringsmeldingen gikk ut på eller hvem den kom fra. Spesialenheten for politisaker er rutinemessig varslet.

– Er politibetjenten tatt ut av tjeneste mens etterforskningen pågår?

– Vi har gode rutiner for å ivareta de ansatte i forbindelse med slike saker, sier Unnestad.